SIRI มั่นใจปีนี้รายได้เข้าเป้า 3.7หมื่นลบ.Backlog 8.4 พันลบ.หนุน Q4/58
SIRI มั่นใจปีนี้รายได้เข้าเป้า 3.7หมื่นลบ.Backlog 8.4 พันลบ.หนุน Q4/58
16 พ.ย. 2558

นายเศรษฐา ทวีสิน กรรมการผู้จัดการใหญ่ บริษัท แสนสิริ จำกัด (มหาชน) หรือ SIRI เปิดเผยว่า บริษัทมียอดขายรอโอน (Presale Backlog) ในช่วงไตรมาสสุดท้ายแล้วถึง 8,400 ล้านบาท จึงทำให้คาดว่าจะสามารถทำรายได้ตามเป้าหมายที่วางไว้ในปีนี้ โดยบริษัทวางเป้าหมายรายได้รวมจากการดำเนินงานไว้ที่ 37,000 ล้านบาท โดยแบ่งเป็นเป้าหมายรายได้จากการขาย 35,000 ล้านบาท ซึ่งนับเป็นยอดการโอนที่สูงมากในอันดับต้นๆ ของธุรกิจอสังหาริมทรัพย์
ผลการดำเนินงานของ SIRI ช่วง 9 เดือน บริษัทมีรายได้รวมจากการดำเนินงานกว่า 28,000 ล้านบาท จากเป้าหมายรายได้รวม 37,000 ล้านบาท โดยเป็นรายได้จากการขาย 25,647 ล้านบาท หรือคิดเป็น 73% ของเป้าหมายรายได้จากการขายที่ตั้งไว้ 35,000 ล้านบาท เพิ่มขึ้นจากช่วงเดียวกันหรือ 9 เดือนของปีที่ผ่านมาซึ่งมีรายได้รวมที่ 19,029 ล้านบาท หรือเติบโตขึ้นประมาณ 50% และมีกำไรสุทธิในช่วง 9 เดือน 2,503 ล้านบาท
ขณะที่เฉพาะในช่วงไตรมาส 3/58 บริษัทมีรายได้รวม 10,942 ล้านบาท เติบโตขึ้น 48% จากช่วงไตรมาสเดียวกันของปีที่ผ่านมาและมีกำไรสุทธิในไตรมาส 3 ที่ 1,061 ล้านบาท
นายเศรษฐา กล่าวว่า ในช่วง 9 เดือนที่ผ่านมามีรายได้จากการโอนส่งมอบที่อยู่อาศัยให้กับลูกค้าแล้วประมาณ 25,647 ล้านบาท โดยในช่วงไตรมาส 3 บริษัทมีรายได้หลักจากการทยอยส่งมอบที่อยู่อาศัยให้แก่ลูกค้า โดยมีรายได้หลักจากการโอนคอนโดมิเนียมในโครงการ บ้านไม้ขาว ภูเก็ต, ดีคอนโด แคมปัส รีสอร์ท บางแสน, ดีคอนโด กาญจนวณิช หาดใหญ่ และนายน์ บาย แสนสิริ เป็นต้น และยังเหลือรายได้จากการขายที่ต้องทำให้ได้ตามเป้าหมายอีกประมาณ 9,353 ล้านบาท
สำหรับทิศทางตลาดอสังหาริมทรัพย์ในช่วงไตรมาสสุดท้าย คาดว่าจะเติบโตได้ดีขึ้นจากมาตรการกระตุ้นเศรษฐกิจภาคอสังหาริมทรัพย์ และนับเป็นช่วงที่ดีที่ลูกค้าจะตัดสินใจซื้อที่อยู่อาศัยจากโครงการต่างๆ ได้ง่ายขึ้นจากการปรับลดค่าธรรมเนียมการโอนและจดจำนองการช่วยเหลือด้านสินเชื่อบ้านและการลดภาระด้านภาษีที่สามารถนำบ้านราคาไม่เกิน 3 ล้านบาทมาลดหย่อนได้ถึง 20% เป็นระยะเวลา 5 ปี
นอกจากนี้ ความชัดเจนของการก่อสร้างสาธารณูปโภค ได้แก่ โครงการรถไฟฟ้าและทางพิเศษ ประกอบกับการเปิดประชาคมเศรษฐกิจอาเซียน (AEC) เป็นอีกปัจจัยที่จะทำให้ภาคอสังหาฯ ในช่วง ปลายปี 2558 เติบโตขึ้นและอาจผลักดันให้ตัวเลขการขยายตัวของ GDP สูงขึ้นกว่าคาดการณ์ได้
SIRI ยังได้มอบ “มาตรการ เดอะ กู้ด ไลฟ์” สนับสนุนมาตรการการเงินการคลังเพื่อกระตุ้นเศรษฐกิจภาคอสังหาริมทรัพย์ รับผลประโยชน์เพิ่มจากแสนสิริ มูลค่าสูงสุด 300,000 บาท สำหรับบ้าน คอนโด ทาวน์เฮาส์ พร้อมอยู่ ทุกโครงการ เริ่มวันนี้ ถึง 30 เม.ย.59